PETARA, ANTU!
Tusun Ke-40 Kuasa Mistik Antu Bunsu Petara (Dewa Dewi)      Bepelasarka  penemu  litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’  dibagi ngagai  tiga raban iya nya: (1) Kuasa mistik Petara (God, Almighty, Tuhan, Allah Taala)  (2) Kuasa mistik Antu (Dewa Dewi)  (3) Kuasa mistik Antu (Sitan, Jin, Iblis, Sihir enggau ti bukai). Sida tu seraban ari ‘supernatural being’ ti diau ba dunya enda ulih peda tauka digusung mensia dunya. Semina mensia ti bisi ngembuan kuasa mistik aja ulih datai ba dunya sida tu. Minggu tu aku mai pemacha meri komen pasal artikel ti ditulis bansa bukai tu. Atas peminta sekeda pemacha, minggu tu aku agi ngenang pasal pengawa Miring. Munyi ti dipansik aku minggu dulu suba, pengawa Miring tu dikereja kitai Iban ti agi megai pengarap lama tauka disebut agama Adat dalam Sain Sosial. Mayuh kitai Iban udah nemu, asal penatai pengawa Miring tu endang ari Sengalang Burong tujuh iku diri menyadi. Dalam sejarah asal penatai bansa Dayak, Iban Borneo asal pengawa Miring bepun ari Antu Bunsu Petara ti benama Raja Semarugah  ti milih menantu ke laki anak dara iya ti benama Endu Endun Serentum Tanah Tumbuh. Maya nya antara Sempulang Gana menyadi bunsu Sengalang Burong seduai Bujang Inin anak Tegung Remaung Lubang  nya mih deka  dipilih Raja Semarugah. Maya ti beserumpu makai nya Sempulang Gana ngangau sereta mai semua bansa Antu, jelu, mansia,  Antu Bunsu Petara, Petara (God Almighty) enggau semua utai enseput ke bisi datai makai beserumpu lalu sama miring enggau iya dikena iya meri basa ngagai sida nya. Enggi Bujang Inin anak Bunsu Remaung nya ditengali iya kediri. Nya mih kebuah, Sempulang Gana dipilih Raja Semarugah nyadi menantu iya. Antu Bunsu Petara Nya alai pun pengawa Miring dalam agama Adat  Iban  ti bepelasarka Antu Bunsu Petara endang dikena bansa Iban dulu kelia  minta kaul, minta bantu sereta berekat  dua  raban Antu Bunsu Petara tu: 1. Tujuh  iku diri menyadi  Sengalang (1) Sengalang Burong – pengawa berat baka Ngayau, Gawai Burong  (2) Raja Sempulang Gana – pengawa bumai, betanam betupi  (3). Raja Menjaya  (4)  Inee Inda – pengawa pengerai tubuh: gawai sakit, pelian Manang. (5) Anda Mara, Gangga Gunggung  – minta reta tengkira, tuah limpah, Gawai Mangkung Tiang. vi. Selempandai @ Sempandai –  pengawa diri sebilik, Melah Pinang  vii. Biku Bunsu Petara – pengawa rama pasal menua, endur diau. 2. Orang Panggau Libau enggau Gelong  – pengawa  berat  Ngayau, nurun bejalai, minta bantu mai sida  Bunsu Antu ti manah  datai ngabang lalu mantu orang ti empu  pengawa. Nya mih dua raban Antu Bunsu Petara ti  nurunka  aki ini bansa Dayak, Iban  Borneo ti selalu dikangau  kitai Iban  ngena piring ading maya bisi pengawa begawai tauka bedara.  Sekeda  kitai Iban  agi saru penemu  nyebut  sida tu  Petara (God Almighty). Nitihka pansik Sains Spiritual sida tu ukai Petara (Tuhan, God Almighty, Allah Taala). Dalam jaku Melayu sida ti disebut Dewa Dewi ti sama tikas enggau malaikat. Dua raban ‘supernatural being’ tu  endang  dikumbai manah  sereta  selalu  mantu  bansa  Iban  dalam semua pengawa laban  aki  ini  bansa Dayak, bansa  Iban   endang datai ari  peturun sida tu. Pia mega sida tu  endang  bemunsuh  enggau semua raban Antu Jai. Sida  tu mega  enggai meda Antu tauka mensia ngerusak sereta ngayahka peturun sida di dunya mensia. Ambi ke chunto, kenu ku orang tuai Sengalang Burong selalu ngagau raban Antu Gerasi laban sida tu selalu ngerusak semengat mensia dunya.  Pia mega  sebedau pindah ke langit ‘alam ghaib’ Keling  ngajar bala menyadi apai sereta petunggal iya beulah manah maya begulai enggau mensia dunya lalu kangauka sida ngena gendang rayah sereta piring ading enti deka minta bantu, minta tulung, minta pandung. Nya alai, kitai Iban ti agi megai agama adat sereta ngemunka pengawa Miring  bepelasarka ajar Antu Bunsu Petara, enda ibuh bekaul tauka ngangauka  sereta minta bantu, minta tulung  raban Bunsu Antu tauka Antu. Kebuah pia, enggai ke  kena  kuntuk tauka kena anu  dua raban Antu Bunsu Petara nya ti selalu ngibun sereta ngematka pengidup mensia dunya tu. Dua Bengkah Antu Nitihka pansik agama  Polytheisme raban ‘supernatural being’ @ ‘makhluk halus ‘ tu mega ulih nulung tauka ngeraika mensia ti tabin. Nya mih kebuah, agi mayuh Mensia dunya, nyengkaum bansa Dayak, bansa Iban ti agi megai pengarap lama @ agama Adat Iban  ngangauka  Bunsu Antu  enggau raban Antu ngena piring ading lalu minta bantu  sida tu maya bisi pengawa. Pengawa Miring suah kena bansa kitai Iban bekaul enggau dua raban ‘super being’ tu:  1. Bunsu  Antu baka bunsu jelu, ikan, etb – maya  bisi mimpi betemu enggau             Antu lalu diasuh ngereja pengawa. 2. Antu, bisi dua raban:  (1) Antu Manah -. semengat apai indai kaban belayan ti udah parai nya dianggap  Antu  Manah  lalu dipechayaka sekeda mensia ulih  mantu orang ti empu pengawa. (2) Antu  Jai: sitan, jin, iblis. Pengawa Miring sekeda bansa Dayak, bansa Iban ti bepelasarka  dua raban ‘supernatural being; @ ‘makhluk halus’ tu  makin  enda ulih  tagang mensia dunya. Sekeda mensia ti tabin minta diri gerai nyamai.  Sekeda mensia minta reta tengkira, duit ringgit, tuah limpah.  Taja pia, pechaya tauka enda,  pengawa Miring  ti  bepelasarka  Bunsu Petara tauka Antu tu  sigi  enda dikerindu  Antu Bunsu Petara tauka Petara (God Almighty). Kebuah pia, laban  dua raban ‘ supernatural being’ @ ‘makhluk halus’ tu suah ngachau lalu ngerusak mensia.  Ambi ke chunto,  Bunsu Jelu, Bunsu  Ikan suah nyadi Antu Buyu lalu ngachau sida ke indu-indu  tauka bini orang. Suah mega  dinga  rita,  kitai mensia   mudah  kena akal, kena tipu raban Antu Jai lebih-lebih agi  bansa Sitan, Jin tauka Iblis. Nya alai bejimat-jimat mih maya ti  bekaul enggau dua raban ‘supernatural being’ @ ‘makhluk halus’ nya.        Pia mega, orang  Keristian  enda diasuh gerija sida empu  ngereja  pengawa Miring bepelasarka Antu Bunsu Petara (Dewa Dewi)  tauka  Antu (Dua raban ‘supernatural being @ ‘makhluk halus’)  nya. Kebuah pia, laban sida nya bisi adat sereta atur sida empu dalam semua pengawa nitihka ajar agama  gerija Keristin sida empu. Taja pia raban mensia dunya tu mega enda tau sumbung tauka ngachau pengawa Miring ti bepelasarka Antu Bunsu Petara tauka Antu.  Ingat, au: Antu udu  ngachau mensia sereta  enggai  dikachau mensia dunya.   Nya mih munyi  penerang  pasal  pengawa Miring  kitai Iban ti agi megai agama Adat Iban.  Enti kita bisi utai deka ditanya tauka bekunsi penemu pasal tiga kuasa mistik nya, tau SMS  HP: 01114019115 / 0138475146.  Pia mega, tuju aku mansik tiga bengkah kuasa mistik tu mega ukai tuju deka ‘promote’: aku semina   bebagi penemu enggau pemacha lebih-lebih agi bansa kitai  Iban ambika kita bisi penemu dalam tiga bengkah  kuasa mistik tu. Ni bagi ti dipechaya sereta diguna kita dalam jalai pengidup kita Iban, nya pilih sereta bepanggai ba ati kita empu: nadai orang  ulih mejal kitai.   
See author's posts
